Fredag skal der for første gang nogensinde slås det der for de fleste vedkomne ville betegnes som kvalmende rekorder i Fårup Sommerland. Det sker i de fem største forlystelser Orkanen, Falken, Lynet, Saven og Fønix. Deltagerne spænder bredt i alder med yngste deltager på 11 år og ældste på 34 år. Konkurrencen handler om, hvem af de to rekordjægere, der kan tage flest omgange. Til rekordforsøget er der reserveret sæder i de fem forlystelser, så deltagerne ikke skal ud af forlystelsen og om bag i køen. De to dyster således mod hinanden i, hvem der kan blive siddende i det reserverede sæde flest ture i træk. For at slå rekorden må deltageren ikke forlade sit sæde i forlystelsen. Se hvordan forsøget startede i videoen her: Ikke mange officielle rekorder Det er ikke første gang, der er blevet forsøgt slået rekorder i Fårup. Lige nu er der mange uofficielle rekorder uddelt over de forskellige forlystelser, og derfor er der også stor usikkerhed over de egentlige rekorder. Det vil forlystelsesparken nu forsøge at gøre op med én gang for alle, ved at sætte at sætte et minimum af ture fra start, som de ved allerede er slået i uofficielle rekorder. Det betyder, at hver person skal tage mere end 50 ture i træk for at blive den officielle rekordindehaver. Fart over Fønix Fønix er Danmarks største, højeste og hurtigste rutsjebane til dato. Den kørte sin første tur 9. april 2022 og har siden sat Fårup Sommerland på verdenskortet, når det gælder rutsjebaner. Den har kostet over 100 millioner kroner, er 40 meter høj og kører 95 kilometer i timen. Man skal nok kunne stå lidt imod, for at holde 50 ture i sådan en sag. Derfor er de to rekordjægere også nøje udvalgt i ansøgningsprocessen, og det blev Oliver Leth på 26 år fra Aalborg og Kenneth på 33 år fra Saltum, som dyster om rekorden. Oliver arbejder som besætning i en flyver i forsvaret. Han har, ifølge ham selv, en utrolig stor tolerance og er en stensikker rekordtager. ”Hellere brække sig end trække sig”, som han siger. Kenneth har siden folkeskolen haft sæsonkort til Fårup Sommerland og har i år en konkurrence kørende med sin søn om 100 ture i løbet af hele sæsonen – han vil derfor gerne have et forspring med rekordforsøget og således sikre sig familiens håneret over flest ture i Fønix.
Ti personer er nøje udvalgt til at forsøge at slå officielle rekorder i nogle af Danmarks vildeste rutsjebaner.